ທ້ອງຖິ່ນຕ່າງໆຂອງຫວຽດນາມ ແລະ ແຂວງກວາງຊີ, ປະເທດຈີນ ເພີ່ມທະວີການຮ່ວມມື
(ທ່ານນາຍົກລັດຖະມົນຕີ ຫງວຽນຊວນຟຸກ ຕ້ອນຮັບ
ທ່ານເລຂາອົງຄະນະພັກເຂດປົກຄອງດ້ວຍຕົນເອງເຜົ່າຈວາງ ເພິ໋ງຈິງຄວາ)
ຕອນຄ່ຳວັນທີ 10/02, ຢູ່ນະຄອນຫ້າລອງ, ແຂວງກວາງນິງ, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ໃຫ້ການຕ້ອນຮັບທ່ານເລຂາອົງຄະນະພັກເຂດປົກຄອງດ້ວຍຕົນເອງເຜົ່າ ຈວາງ ແຂວງກວາງຊີ, ປະເທດຈີນ ເພິ໋ງຈິງຄວາ ທີ່ພວມມີການຢ້ຽມຢາມ ແລະ ເຮັດວຽກຢູ່ຫວຽດນາມ ແລະ ເຂົ້າຮ່ວມງານພົບປະຍາມຕົ້ນປີໃໝ່ ຄັ້ງທີ 2 ກັບບັນດາເລຂາບັນດາແຂວງ ກວາງນິງ, ລ້າງເຊີນ, ກາວບັ່ງ, ຮ່າຢາງ. ທ່ານນາຍົກລັດຖະມົນຕີ ຫງວຽນຊວນຟຸກ ສະເໜີໃຫ້ແຂວງ ກວາງຊີ ແລະ ບັນດາທ້ອງຖິ່ນຂອງຫວຽດນາມ ສືບຕໍ່ນຳໜ້າໃນການປັບປຸງຄວາມສາມັກຄີ, ມູນເຊື້ອຖານບ້ານໃກ້ເຮືອນຄຽງມິດຕະພາບລະຫວ່າງປະຊາຊົນ 2 ປະເທດ; ສືບຕໍ່ຮັກສາ ແລະ ເພີ່ມທະວີການແລກປ່ຽນ, ການພົບປະລະຫວ່າງການນຳທຸກຂັ້ນ… ທ່ານນາຍົກລັດຖະມົນຕີ ຫງວຽນຊວນຟຸກ ປາດຖະໜາວ່າ, ແຂວງ ກວາງຊີ ເປີດກວ້າງການນຳເຂົ້າບັນດາຜະລິດຕະພັນທີ່ມີທ່າແກ່ງແຍ້ງຂອງຫວຽດນາມ ຄື: ຜະລິດຕະພັນກະເສດ, ເຄື່ອງປ່າຂອງດົງ ແລະ ສິນໃນນ້ຳ, ເຂົ້າສານ, ບັນດາຜະລິດຕະພັນຈາກນ້ຳນົມ…;ເພີ່ມທະວີການຮ່ວມມືດ້ານວັດທະນະທຳ, ການສຶກສາ, ທ່ອງທ່ຽວ, ກະສິກຳ.
ສ່ວນທ່ານ ເລຂາ ເພິ໋ງຈິງຄວາ ສະເໜີໃຫ້ 2 ຝ່າຍຍົກລະດັບບັນດາຄູ່ດ່ານຊາຍແດນສາກົນໂດຍໄວ ແລະ ຢືນຢັນວ່າ ແຂວງກວາງຊີ ສືບຕໍ່ເປີດກວ້າງການຮ່ວມມື ແລະ ພົບປະແລກປ່ຽນກັບບັນດາທ້ອງຖິ່ນຂອງຫວຽດນາມ, ປະກອບສ່ວນນຳການພົວພັນລະຫວ່າງ 2 ພັກ, 2 ລັດ ແລະ ປະຊາຊົນ 2 ປະເທດພັດທະນາຢ່າງບໍ່ຢຸດຢັ້ງ ແລະ ດີງາມ.
(ແຫຼ່ງຄັດຈາກ VOV)